Ehdotus: NEUVOSTON ASETUS lopullisen tasoitustullin käyttöön ottamisesta Intiasta peräisin olevan sulfaniilihapon tuonnissa annetun asetuksen (EY) N:o 1338/2002 muuttamisesta ja lopullisen polkumyyntitullin käyttöön ottamisesta muun muassa Intiasta peräisin olevan sulfaniilihapon tuonnissa annetun asetuksen (EY) N:o 1339/2002 muuttamisesta

(komission esittämä)

PERUSTELUT

1. Neuvosto otti asetuksilla (EY) N:o 1338/2002 ja (EY) N:o 1339/2002, jäljempänä 'asetukset', käyttöön lopulliset tasoitus- ja polkumyyntitullit muun muassa Intiasta peräisin olevan sulfaniilihapon tuonnissa.

2. Intialaisen yrityksen Kokan Synthetics & Chemicals Pvt. Ltd, jäljempänä 'Kokan', valmistamien ja erääseen yhteisössä sijaitsevaan tuontiyritykseen suoraan viemien (ts. toimittamien ja laskuttamien) tuotteiden tuonti vapautettiin tasoitus- ja polkumyyntitulleista sen jälkeen, kun komissio oli hyväksynyt Kokanin tarjoaman yksilöllisen hintasitoumuksen (päätös 2002/611/EY).

3. Kokan ilmoitti komissiolle halustaan peruuttaa sitoumuksensa oma-aloitteisesti.

4. Näin ollen on tarpeen muuttaa kyseiset asetukset eli kumota neuvoston asetuksen (EY) N:o 1338/2002 ja neuvoston asetuksen (EY) N:o 1339/2002 1 artiklan 3 kohta ja 2 artikla sekä niiden vastaavat liitteet.

5. Komissio kumoaa samanaikaisesti päätöksen 2002/611/EY, jolla se hyväksyi Kokanin tarjoman sitoumuksen.

Ehdotus: NEUVOSTON ASETUS lopullisen tasoitustullin käyttöön ottamisesta Intiasta peräisin olevan sulfaniilihapon tuonnissa annetun asetuksen (EY) N:o 1338/2002 muuttamisesta ja lopullisen polkumyyntitullin käyttöön ottamisesta muun muassa Intiasta peräisin olevan sulfaniilihapon tuonnissa annetun asetuksen (EY) N:o 1339/2002 muuttamisesta

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen,

ottaa huomioon polkumyynnillä muista kuin Euroopan yhteisön jäsenvaltioista tapahtuvalta tuonnilta suojautumisesta 22 päivänä joulukuuta 1995 annetun neuvoston asetuksen (EY) N:o 384/96 [1] ja erityisesti sen 8 ja 9 artiklan,

[1] EYVL L 56, 6.3.1996, s. 1, asetus sellaisena kuin se on viimeksi muutettuna asetuksella (EY) N:o 1972/2002 (EYVL L 305, 7.11.2002, s. 1).

ottaa huomioon muista kuin Euroopan yhteisön jäsenvaltioista tapahtuvalta tuetulta tuonnilta suojautumisesta 6 päivänä lokakuuta 1997 annetun neuvoston asetuksen (EY) N:o 2026/97 [2] ja erityisesti sen 13 ja 15 artiklan,

[2] EYVL L 288, 21.10.1997, s. 1, asetus sellaisena kuin se on viimeksi muutettuna asetuksella (EY) N:o 1973/2002 (EYVL L 305, 7.11.2002, s. 4).

ottaa huomioon ehdotuksen, joka on tehty komission kuultua neuvoa-antavaa komiteaa,

sekä katsoo seuraavaa:

A. AIEMPI MENETTELY

(1) Neuvosto otti heinäkuussa 2002 asetuksella (EY) N:o 1338/2002 [3] käyttöön lopullisen tasoitustullin Intiasta peräisin olevan sulfaniilihapon tuonnissa. Samana päivänä neuvosto otti asetuksella (EY) N:o 1339/2002 [4] käyttöön lopullisen polkumyyntitullin Kiinan kansantasavallasta ja Intiasta peräisin olevan sulfaniilihapon tuonnissa.

[3] EYVL L 196, 25.7.2002, s. 1.

[4] EYVL L 196, 25.7.2002, s. 11, asetus sellaisena kuin se on viimeksi muutettuna asetuksella (EY) N:o 236/2004 (EYVL L 236, 12.2.2004, s. 17).

(2) Näiden menettelyjen yhteydessä komissio hyväksyi 12 päivänä heinäkuuta 2002 tehdyllä päätöksellä 2002/611/EY [5] intialaisen yrityksen Kokan Synthetics & Chemicals Pvt. Ltd., jäljempänä 'yritys', tarjoaman hintasitoumuksen.

[5] EYVL L 196, 25.7.2002, s. 36.

(3) Yrityksen yhteisöön viemän Intiasta peräisin olevan sulfaniilihapon (Taric-lisäkoodi A 398) tuonti vapautettiin tasoitus- ja polkumyyntitulleista neuvoston asetuksen (EY) N:o 1338/2002 ja (EY) N:o 1339/2002 2 artiklalla.

B. SITOUMUKSEN OMA-ALOITTEINEN PERUUTTAMINEN

(4) Kokan Synthetics & Chemicals Pvt. Ltd. ilmoitti komissiolle joulukuussa 2003 halustaan peruuttaa sitoumuksensa oma-aloitteisesti.

(5) Komission päätös 2002/611/EY on sen mukaisesti kumottu.

C. LOPULLINEN TASOITUS- JA POLKUMYYNTITULLI

(6) Tutkimus, joka johti yrityksen tarjoamaan sitoumukseen, päättyi i) tuen ja vahingon lopulliseen määritykseen neuvoston asetuksella (EY) N:o 1338/2002 ja ii) polkumyynnin ja vahingon määritykseen neuvoston asetuksella (EY) N:o 1339/2002.

(7) Neuvoston asetuksen (EY) N:o 2026/97 13 artiklan 9 kohdan ja neuvoston asetuksen (EY) N:o 384/96 8 artiklan 9 kohdan mukaisesti yrityksen valmistamien ja viemien tuotteiden tuontiin sovellettavan tasoitus- ja polkumyyntitullin suuruuden on perustuttava sitoumukseen johtaneen tutkimuksen yhteydessä vahvistettuihin tosiasioihin. Sen vuoksi ja neuvoston asetuksen (EY) N:o 1338/2002 johdanto-osan 67 kappaleen ja neuvoston asetuksen (EY) N:o 1339/2002 johdanto-osan 46 kappaleen huomioon ottaen on aiheellista määrätä arvon perusteella kannettavan lopullisen tasoitustullin suuruudeksi 7,1 % ja arvon perusteella kannettavan lopullisen polkumyyntitullin suuruudeksi 18,3 %.

D. ASETUSTEN (EY) N:o 1338/2002 JA 1339/2002 MUUTTAMINEN

(8) Edellä esitetyt seikat huomioon ottaen neuvoston asetuksen (EY) N:o 1338/2002 1 artiklan 3 kohta ja 2 artikla ja neuvoston asetuksen (EY) N:o 1339/2002 1 artiklan 3 kohta ja 2 artikla sekä asetusten vastaavat liitteet olisi kumottava,

ON ANTANUT TÄMÄN ASETUKSEN:

1 artikla

Kumotaan neuvoston asetuksen 1338/2002 1 artiklan 3 kohta ja 2 artikla sekä asetuksen vastaava liite.

2 artikla

Kumotaan neuvoston asetuksen 1339/2002 1 artiklan 3 kohta ja 2 artikla sekä asetuksen vastaava liite.

3 artikla

Tämä asetus tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä [...]

Neuvoston puolesta

Puheenjohtaja